Thor Steinar kjøpt opp av arabisk investor
Klesmerket Thor Steinar ble forbudt av tyske myndigheter i 2004 fordi det brukte nazisymboler. Disse ble imidlertid byttet ut, og salget kunne fortsette. Thor Steinar bruker det norske flagget og andre norske symboler som en viktig del av varemerket, og er populært blant nynazister og høyreekstremister. Ifølge handelsregisteret i delstaten Brandenburg er den nye eieren av selskapet Mediatex - som eier det kontroversielle klesmerket Thor Steinar - det Dubai-baserte International Brands General Trading (IBGT). Firmaet tilhører imperiet til Faisal al-Zarooni, som først og fremst driver med eiendomsinvestering, men også driver et bil- og et helikopterfirma, skriver den tyske avisen Frankfurter Rundschau. På hjemmesiden til Thor Steinar står en viss «F. Zaroni» oppført som ansvarlig for forretningsdriften. Thor Steinar-produsent: - En hyllest til Norge Oppfordrer til boikott Ifølge myndighetene står den tidligere sjefen for Mediatex, Uwe Meusel, kun av formelle grunner fortsatt registrert i handelsregisteret. Ansvaret for driften av forretningen er overdratt den arabiske investoren. Dette hindrer imidlertid ikke Meusel fra å uttale seg på firmaets vegne. Overfor avisen Berliner Morgenpost bekrefter Meusel at firmaet er overtatt av en «utenlandsk investor», og at en «verdensmomspennende ekspansjon» er i vente: Det skal nemlig være planlagt 20 nye butikker i Tyskland , Russland, Baltikum, Nord-Amerika og Asia. Ifølge Frankfurter Rundschau sirkulerer det flygeblader i de høyreekstreme miljøene i Tyskland hvor det oppfordres til boikott av Thor Steinar-klær på grunn av at merket er solgt til utlandet. Føler seg forrådt Klesmerket har vært meget populært i høyreekstreme kretser i Tyskland, og etter det VG Nett kjenner til også i Norge. De siste kolleksjonene har imidlertid vært preget av blomstermønstre og engelsk tekst, noe som ikke har vært like populært. Etter salget til den arabiske investoren har det sydet av aktivitet på høyreekstreme internettfora, der det uttrykkes stor misnøye over at klesmerket ikke lenger er «germansk» eller «nordisk» lenger. Høyreekstremister anklager også den tidligere Thor Steinar-eieren for å forråde deres idealer til fordel for kapitalistiske interesser. Ifølge lokalavisen Märkische Allgemeine har den tidligere Thor Steinar-sjefen bygd seg en 650 kvadratmeter stor praktvilla med utsikt over en innsjø.
Det «norske» høyreekstreme klesmerket Thor Steinar er overtatt av en arabisk investor. Det høyreekstreme miljøet er ikke akkurat fornøyd, ifølge tyske medier.